Diari Oficial de la Generalitat Valenciana


Sumari del DOGV 6159, del 04-12-2009 (2009/13456)

ORDRE d'1 de desembre de 2009, de la Conselleria d'Indústria, Comerç i Innovació, per la qual es modifica l'Ordre de 29 de juny de 2009, de la Conselleria d'Indústria, Comerç i Innovació, per la qual s'aproven les bases reguladores de les ajudes del Pla Prever Comunitat Valenciana 2009, i es fa pública la segona ampliació de la dotació pressupostària destinada al seu finançament.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6159

Data del DOGV
:   04-12-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/13915


Data del document
:   01-12-2009

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * ajuda pública

ORDRE d'1 de desembre de 2009, de la Conselleria d'Indústria, Comerç i Innovació, per la qual es modifica l'Ordre de 29 de juny de 2009, de la Conselleria d'Indústria, Comerç i Innovació, per la qual s'aproven les bases reguladores de les ajudes del Pla Prever Comunitat Valenciana 2009, i es fa pública la segona ampliació de la dotació pressupostària destinada al seu finançament. [2009/13031]  
PREÀMBUL  
Mitjançant Ordre de 29 de juny de 2009, de la Conselleria d'Indústria, Comerç i Innovació, publicada en el Diari Oficial de la Comunitat Valenciana d'1 de juliol, s'aproven les bases reguladores de les ajudes del Pla Prever Comunitat Valenciana 2009 per a l'adquisició de vehicles.  
L'article 2 de l'esmentada ordre establix per al finançament de les ajudes un import global màxim de 92.931.275 d'euros, sense perjudici que s'hi poguera incrementar d'acord amb les disponibilitats pressupostàries.  
Mitjançant ordre de 18 de setembre de 2009, de la Conselleria d'Indústria, Comerç i Innovació (DOCV núm. 6.106 del 21.09.2009) es va aprovar una ampliació de 5.000.000 d'euros respecte a la dotació total anterior.  
Esta iniciativa del Consell ha permés fer un pas més en la seua política d'estímul de la demanda, afavorint el manteniment de l'activitat, i de renovació i rejoveniment del parc amb vehicles menys contaminants i respectuosos amb el medi ambient. El rotund èxit ha aconsellat una extensió del pla fins a la fi de l'exercici, per la qual cosa, atés que hi ha crèdit pressupostari disponible, per la present ordre se n'establix la pròrroga i es fa pública l'ampliació de la dotació pressupostària.   
Pel que s'ha exposat i fent ús de les facultats atribuïdes per l'article 28 de la Llei 5/1983, de 30 de desembre, del Consell, i per l'article 47 del Text Refós de la Llei d'Hisenda Pública de la Generalitat Valenciana,  
ORDENE  
Article 1. Pròrroga Pla Prever 2009   
Es modifica l'article 10 "Termini per a presentació de sol·licituds" de l'Ordre de 29 de juny de 2009, de la Conselleria d'Indústria, Comerç i Innovació, per la qual s'aproven les bases reguladores de les ajudes del Pla Prever Comunitat Valenciana 2009, que queda redactat com seguix:  
"1. El termini de sol·licitud s'iniciarà l'endemà de la publicació de la present ordre i finalitzarà el 31 de desembre de 2009, o en el moment que s'esgote l'import global màxim que consta en l'article 2 o els successius increments. No obstant això, les ajudes podran sol·licitar-se per a transaccions realitzades a partir del 8 de maig de 2009, sempre que en la factura corresponent s'haja efectuat el descompte previst en l'article següent.  
2. Si l'esgotament de la dotació pressupostària tinguera lloc amb anterioritat al 31 de desembre de 2009, es procedirà a la publicació de l'esmentada circumstància en el Diari Oficial de la Comunitat Valenciana, tal com establix l'article 47.11, paràgraf 2n, del Text Refós de la Llei d'Hisenda Pública de la Generalitat Valenciana."  
Article 2. Finançament addicional  
1. Es fa pública la segona dotació addicional de les ajudes previstes en l'Ordre de 29 de juny de 2009, de la Conselleria d'Indústria, Comerç i Innovació, per la qual s'aproven les bases reguladores de les ajudes del Pla Prever Comunitat Valenciana 2009, que es finançaran a càrrec de la secció 11, programa 722.20, capítol VII, línia SP001000, per un import global màxim de 99.122.193 d'euros.  
2. Implica una ampliació de 2.000.000 d'euros respecte a la dotació total anterior.  
Article 3. Prorrateig   
A l'ampliació de la dotació pressupostària per a la pròrroga del Pla Prever Comunitat Valenciana se li aplicarà el que s'ha establit en l'article 12.4 de l'Ordre de 29 de juny de 2009, de tal manera que es prorratejarà en la totalitat entre cada agent de venda, de la mateixa manera que el 20 per cent de la dotació inicialment prevista.  
Disposició addicional primera  
Aplicació de la quota  
El finançament addicional previst en la present ordre es distribuirà a través d'una ampliació de la quota resultant del prorrateig, entre els agents de vendes donats d'alta en el sistema SIT2000E.  
Esta ampliació de quota serà assignada, preferentment, per part dels agents de vendes i per ordre cronològic de matriculació, a tots aquells vehicles de primera matriculació de categoria M1 i vehicles usats que reunisquen les condicions establides en l'Ordre de 29 de juny de 2009, venuts i matriculats des del 8 de maig de 2009 que hagueren quedat fora de les quotes anteriors.  
Els agents de vendes hauran de tenir en compte que tan sols seran susceptibles de pagament a càrrec del Pla Prever Comunitat Valenciana 2009 aquelles vendes que no excedisquen de la quantitat que els resulte assignada en la nova quota.  
Disposició addicional segona  
Quantia de les ajudes  
En els supòsits previstos en el paràgraf segon de la disposició addicional primera:   
1. Les sol·licituds relatives a vehicles nous matriculats amb data anterior a l'entrada en vigor de l'Ordre de 18 de setembre de 2009 (fins al 21 de setembre de 2009 inclòs) i que complisquen els requisits establits per l'Ordre de 29 de juny de 2009, continuaran subvencionant-se amb 1.000 euros.  
2. Les sol·licituds relatives a vehicles nous matriculats amb data igual o posterior a l'entrada en vigor de l'Ordre de 18 de setembre de 2009 (a partir del 22 de setembre de 2009) i que complisquen els requisits establits per l'Ordre de 29 de juny de 2009 se subvencionaran amb 500 euros.  
Disposició final primera  
Habilitació  
Es faculta la directora general d'Indústria i Innovació per a dictar les resolucions necessàries per a l'aplicació, el desplegament i la interpretació de la present ordre.  
Disposició final segona  
Entrada en vigor  
La present ordre entrarà en vigor l'endemà de la publicació en el Diari Oficial de la Comunitat Valenciana.  
València, 1 de desembre de 2009  
El conseller d'Indústria, Comerç i Innovació i  
vicepresident primer del Consell  
VICENTE RAMBLA MOMPLET